Новы драўляны будынак касцёла быў пабудаваны ў 1716 г. (паводле іншых звестак – у 1720 г.) ксяндзом Каролем Пятром Панцяржыцкім. Касцёл у плане нагадваў кавалерскі крыж з вялікім купалам у цэнтры. Да асноўнага аб’ёму былі прыбудаваны чатыры капліцы. Галоўны фасад упрыгожвалі дзве невялікія вежы з пазалочанымі жалезнымі крыжамі. Інтэр’ер храма ўпрыгожвалі пяць драўляных разных алтароў, два з якіх стаялі ў капліцах. У цэнтры галоўнага алтара знаходзіўся абраз Святой Тройцы, абапал якога стаялі залачоныя скульптуры Святых Апосталаў Пятра і Паўла. На хорах размяшчаўся арган, устаноўлены ў 1745 г. [7]. У 1709 г. пры Мінскім фарным касцёле віленскі біскуп Бжастоўскі зацвердзіў брацтва Шчаслівай смерці.